AJAบวก2% หลังประกาศตัดขายหุ้นVDCเกลี้ยง! ส่งไม้ต่อ”เสี่ยพันล้าน”บริหารตู้”เติมสบาย”
AJA บวก 2% หลังประกาศตัดขายหุ้น VDC เกลี้ยง! ส่งไม้ต่อ "เสี่ยพันล้าน" บริหารธุรกิจตู้ "เติมสบาย" ล่าสุด ณ เวลา 10.24 น. อยู่ที่ 0.53 บาท บวก 0.01 บาท หรือ 1.92% สูงสุดที่ 0.54 บาท ต่ำสุดที่ 0.52 บาท ด้วยมูลค่าซื้อขาย 0.72 ล้านบาท
9 เม.ย. 2561

ผู้สื่อข่าวรายงานว่า ราคาหุ้น บริษัท เอเจ แอดวานซ์ เทคโนโลยี จำกัด (มหาชน) หรือ AJA ณ เวลา 10.24 น. อยู่ที่ 0.53 บาท บวก 0.01 บาท หรือ 1.92% สูงสุดที่ 0.54 บาท ต่ำสุดที่ 0.52 บาท ด้วยมูลค่าซื้อขาย 0.72 ล้านบาท

โดยราคาหุ้น AJA ปรับตัวขึ้นในวันนี้ภายหลังจากที่คณะกรรมการบริษัทอนุมัติจำหน่ายหุ้นบริษัท เวนดิ้ง คอร์ปอรเรชั่น จำกัด (VDC) ผู้ผลิตตู้เติมเงินออนไลน์ “เติมสบาย” ซึ่งคาดว่าจะส่งผลดีในแง่ของการแบกรับต้นทุนจากธุรกิจดังกล่าว
ขณะที่บริษัทจะได้รับเงินจากการขายหุ้นและสามารถนำไปขยายธุรกิจ หรือเสริมสภาพคล่องได้
ทั้งนี้ประชุมคณะกรรมการ AJA เมื่อวันที่ 5 เม.ย.2561 อนุมัติจำหน่ายหุ้นที่ถืออยู่ทั้งหมดในบริษัท เวนดิ้ง คอร์ปอรเรชั่น จำกัด (VDC) ผู้ผลิตตู้เติมเงินออนไลน์ “เติมสบาย” จำนวน 14.48% หรือ 1.2 ล้านหุ้น ที่ราคาหุ้นละ 150 บาท คิดเป็นมูลค่ารวม 180.24 ล้านบาท ให้กับนักลงทุนรวม 6 ราย ประกอบด้วย นายวิชัย วชิรพงศ์ ,  นายสุทธิพงษ์ วชิรพงศ์ , นายธนภณ โชคฉันทนิช , นายฐิติ กิตติพัฒนานนท์ ,นายอานนท์ชัย วีระประวัติ  และนายปิยวัฒน์ ไกรพิสิทธิกุล
ทั้งนี้ การขายหุ้น VDC ที่ราคาหุ้นละ 150 บาท นับเป็นราคาที่เหมาะสมเนื่องจากเป็นราคาที่สูงกว่ามูลค่าตามบัญชี ณ ปัจจุบันที่มีมูลค่าตามบัญชีจำนวน 144.28 บาท/หุ้น
อีกทั้งบริษัทยังสามารถนำเงินที่ได้รับจากการขายหุ้นทั้งหมดใน VDC ไปใช้เป็นเงินทุนหมุนเวียนในกิจการช่วยเสริมสภาพคล่อง และใช้ลงทุนขยายธุรกิจที่บริษัทมีความสนใจ ช่วยสร้างการเติบโตและแข็งแกร่งให้กับกลุ่มบริษัท โดยบริษัทคาดว่าจะได้รับการชำระเงินค่าขายหุ้น VDC ในวันที่ 10 เม.ย.นี้
 